L. Köteles, poslanec: (2010-02-11):
Minulý týždeň, presnejšie 1. februára 2010, uplynulo 20 rokov od zrušenia politickej polície, konkrétne Štátnej bezpečnosti, teda spravodajskej služby, ktorá bola desaťročia zneužívaná v prospech jednej politickej strany. Aj z týchto dôvodov predkladatelia návrhu zákona, ktorí inak boli vedení na zoznamoch ŠTB ako nepriateľské osoby, teda už majú konkrétne a vlastné skúsenosti so zneužívaním právomoci spravodajských služieb, vychádzajú z presvedčenia, že kontrola tajných služieb má byť efektívna až na takej úrovni, aby jednoznačne garantovala, že prostriedky týchto služieb nemôžu byť protizákonne zneužívané voči občanom Slovenskej republiky, či politickým konkurentom. Vážená Národná rada, v súčasnosti, keď z jednej strany by sa reálne hrozby ako napríklad organizovaný zločin, ilegálna migrácia, globálny terorizmus, atď., atď., vyžadovali ďalšie prostriedky finančné, technické, kompetenčné pre efektívnu prácu spravodajskej služby, z druhej strany narazíme na oprávnené obavy možného neefektívneho využívania týchto prostriedkov. Chcem podotknúť, že aj v minulosti, ba aj v súčasnosti takmer z každej politickej strany odzneli obavy alebo obvinenia, že voči nim bola spravodajská služba zneužívaná, viď posledné kauzy. Tým, že kontrolná úloha verejnosti v tejto oblasti je vylúčená, túto úlohu má splniť Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby a Osobitný kontrolný výbor Národnej rady Slovenskej republiky na kontrolu činnosti Vojenského spravodajstva. Podotýkam, že návrh zákona sme prerokovali ešte v minulom roku v osobitnom kontrolnom výbore pre kontrolu SIS spolu s návrhom pána poslanca Prokopoviča. Niektoré výhrady, ktoré tam odzneli, boli akceptované a do návrhu zapracované. Napríklad návrhy pána poslanca Jasaňa v tom zmysle, že všetci poslanci sú rovní a nie sú medzi nimi tzv. rovnejší, ktorí by mali prístup k iným dôvernejším informáciám ako ostatní členovia kontrolných výborov. Teraz konkrétnejšie k návrhu. Slovenská republika v posledných rokoch dostala značnú finančnú podporu zo strany Európskej únie vo výške niekoľko desiatok miliárd. Popri tom sme sa nijakým spôsobom nezaviazali, ani sme nevytvorili legislatívne možnosti, že aj v spravodajskej oblasti budeme chrániť bezpečnosť a záujmy únie. Dodal by som, že voči tomuto bodu mali výhrady odborníci zo Slovenskej informačnej služby z dôvodu, že v súčasnosti európske spravodajské služby chránia skôr tie tzv. národné záujmy. Napriek tomu apriórne túto možnosť nevylúčili ani oni. Zo zákona Slovenskej informačnej služby vyplýva, že osobitný kontrolný výbor je politickým orgánom zloženým z poslancov, ktorý nemá vyšetrovacie právomoci. V súčasnosti nespokojnosť parlamentného výboru, resp. parlamentu s činnosťou Slovenskej informačnej služby je možné účinne nastoliť iba dvoma spôsobmi: a) vyvolaním politického tlaku Národnej rady na odvolanie riaditeľa Slovenskej informačnej služby, b) vyslovením nedôvery predsedovi vlády, čo je však krajný ústavný prostriedok a v podmienkach väčšinového zastúpenia je navyše skoro nereálny. Z tohto dôvodu odporúčame zaviesť inštitút vypočúvania pri vymenovaní a odvolaní riaditeľa služby. Konkrétnejšie, riaditeľa informačnej služby vymenúva a odvoláva prezident Slovenskej republiky na návrh vlády Slovenskej republiky po prerokovaní v Osobitnom kontrolnom výbore Národnej rady Slovenskej republiky na kontrolu činnosti Slovenskej informačnej služby. Sme presvedčení, že aj riaditeľ takého dôležitého štátneho inštitútu, ktorý navyše má k dispozícii špeciálne prostriedky, musí mať dôveru aj koalície, aj opozície a nielen úzkeho kruhu vyvolených. Vážená Národná rada, súčasný parlamentný systém kontroly Slovenskej informačnej služby tak ako je zákonom stanovený, sám osebe nie je spôsobilý zabrániť zneužitiu tejto spravodajskej organizácie, ani následne, ak by k zneužitiu došlo, urobiť kroky vedúce k náprave. Reálna kontrola v zmysle terajšieho chápania uplatnenia zákona o Slovenskej informačnej službe je nemožná, žiaľ, aj vylúčená. Napríklad, keď ako podpredseda výboru na kontrolu Slovenskej informačnej služby som sa obrátil na pána riaditeľa Slovenskej informačnej služby s otázkou, či SIS sa zaoberá problémom tzv. obchodovania emisných kvót, riaditeľ mi odmietol odpovedať z dôvodu, že mu to neumožňuje zákon o Slovenskej informačnej službe. Teda ústavní činitelia vyčlenení na kontrolu špeciálnej organizácie sa nemajú právo dozvedieť ani toľko, či nimi kontrolovaná organizácia s rozpočtom viac ako miliarda korún sa zaoberá problematikou, ktorá výrazne ohrozuje ekonomiku a medzinárodnú prestíž Slovenskej republiky. Tretia oblasť návrhu len legislatívne zafixuje súčasnú prax, t. j. že v osobitnom kontrolnom orgáne je zastúpený každý parlamentný poslanecký klub a predseda kontrolného orgánu je z opozičného poslaneckého klubu. Podotýkam, že by bolo žiaduce znížiť počet členov výboru na možné minimum. Na rozdiel od kolegov som presvedčený, že členovia výboru by nemali byť špeciálne preverovaní, veď by toto znamenalo zásadné protirečenie, kým členovia osobitného kontrolného výboru by mali byť najprísnejšie preverovaní a kontrolovaní, dovtedy tí ústavní činitelia, ktorí riadia spravodajskú službu alebo využívajú spravodajské informácie, takúto previerku už nepotrebujú, ani prezident Slovenskej republiky, ani predseda vlády, ani predseda Národnej rady. Zároveň by som chcel odporúčať zosúladenie kontrolných právomocí s Osobitným kontrolným výborom Národnej rady Slovenskej republiky na kontrolu činnosti Vojenského obranného spravodajstva. Veď tieto výbory plnia skoro tie isté úlohy. Vážená Národná rada, som presvedčený, že spravodajské služby si jedine vtedy môžu nárokovať možnosť uplatnenie výnimiek z bežných zákonných noriem a potrebné prostriedky zo štátneho rozpočtu, ak efektívna kontrola garantuje ich zákonnosť a efektívnosť. Na záver mi dovoľte konštatovať, že navrhovaná úprava je v súlade s Ústavou Slovenskej republiky a právnym poriadkom Slovenskej republiky, medzinárodnými zmluvami a inými dokumentmi. Realizácia návrhu zákona nebude mať dopad na štátny rozpočet a na rozpočty obcí, ani na rozpočty vyšších územných celkov. Vážené kolegyne a vážení kolegovia, ďakujem vám za pozornosť. (Potlesk.)